České Velenice

České Velenice (saksa keeles Unterwielands, Gmünd-Wielands, Gmünd-Bahnhof, 1938–1945: Gmünd III) on linn Tšehhis Lõuna-Tšehhi maakonnas Jindřichův Hradeci ringkonnas. České Velenice asub Austria piiri ääres Gmündi linna vastas.

Praegune České Velenice linn oli varem Gmündi linna osa. Kuni 1870. aastani asusid praeguse České Velenice territooriumil Česká Cejle, Josefsko ja Dolní Velenice külad. 1868. aastal alustati piirkonda raudteetöökodade ehitamist. 1870. aastal alustati ka raudteelaste elamurajoonide ehitamist.České Velenice Výletník. Vaadatud 21. augustil 2023

10. septembril 1919 sõlmitud Saint-Germain-en-Laye rahulepingu järgi jagati Gmündi linn Austria ja Tšehhoslovakkia vahel. Lužnice jõest loode poole jäänud osa linnast läks Tšehhoslovakkiale. 1. detsembril 1922 sai uus linn nimeks České Velenice. Müncheni kokkuleppe kohaselt liideti linn 1938. aasta oktoobris Saksamaaga. 23. märtsil 1945 pommitasid USA õhujõudude lennukid raudteejaama, raudteetöökodasid ja ümbruskonda tuhandete pommidega. Hukkus umbes 1300 inimest. Pärast sõja lõppu tagastati linn Tšehhoslovakkiale.Historie obce České Velenice Místopisný průvodce po České republice. Vaadatud 21. augustil 2023

 Viited 

Kategooria:Tšehhi linnad
Kategooria:Lõuna-Tšehhi maakond